arnastofnun/IGC-2024 huggingface dataset:
Sáraeinföld lágmarkskrafa

Lágmarkskrafan er þessi: Ríkisstjórnin víki öll, hún var búin að vera á vaktinni í hálft annað ár, þegar allt hrundi. Því vantar ekki bara peninga, heldur ríkir hér ekkert traust, ekkert lýðræði og ekkert réttlæti. Allir yfirmenn Seðlabankans og Fjármálaeftirlitsins verði reknir án samninga um starfslok, þeir steinsváfu á verðinum. Sömuleiðis helztu ráðuneytisstjórar. Allir yfirmenn gömlu bankanna verði reknir úr áhrifastöðum í nýju bönkunum. Allir. Höfðað verði mál gegn mörgum þeirra fyrir blekkingar og fjárglæfra. Einnig verði höfðað mál gegn útrásarvíkingum af sömu ástæðum. Lágmarkskrafa.
40% lífskjararýrnun

Launalækkun nemur 10% að meðaltali í þjóðfélaginu. Til viðbótar kemur 10% atvinnuleysi. Það jafngildir 10% launalækkun, ef kjararýrnuninni væri dreift á alla. 50% gengisfall krónunnar jafngildir 20% launalækkun, kemur fram í vöruverði og ferðalögum. Samanlagt má gera ráð fyrir, að kjararýrnun fólks muni nema 40% á þessu ári. Næstum öll stafar hún af óstjórn stjórnvalda og ráðleysi þeirra í björgunaraðgerðum. Til viðbótar koma svo álögur á börn okkar og barnabörn. Nú þegar eru komnar fram 150 milljarðar vegna IceSave og 300 milljarðar vegna gjaldþrots Seðlabankans. Samt gefst stjórnin ekki upp.
Kristinn tvístrar atkvæðum

Rétt fyrir lok skilafrests bauð Kristinn Örn Jóhannesson sig til formanns VR. Þar með tvístrar hann atkvæðum andstæðinga Gunnars Páls Pálssonar. Þeir höfðu áður boðið fram Lúðvík Lúðvíksson með góðum fyrirvara. Sóknin verður mjög erfið vegna stuðnings kerfis VR við Gunnar Pál bankakóngavin. Með því að bjóða sig fram hefur Kristinn Örn líklega tryggt Gunnari Páli sigur. Út um þúfur fara tilraunir til að losa VR við mikla plágu. Siðleysinginn verður áfram við völd í félagi, sem heitir Virðing Réttlæti (sic). Og í lífeyrissjóði þess. Því miður fyrir almúgann.
Ráðherra auglýsir froðu

Össur Skarphéðinsson er ósáttur við, að fjölmiðlar setja froðusnakk hans um frumkvöðla í eindálk. Hann þykist vera með ráðagerðir um, að hjálpa ungu fólki með frábærar hugmyndir. Við höfum oft heyrt vaðal af þessu tagi og bíðum bara eftir efndum og árangri. Siðferðilega og málefnalega gjaldþrota ríkisstjórnir framleiða ekki nýtt atvinnulíf. Meðan málið er ekki komið lengra en á pappír í ráðuneyti, er það varla eindálks virði. Allra sízt þurfa fjölmiðlar að spá jákvætt í froðu ráðherra þessarar ríkisstjórnar. Össur á bara að segja af sér. Sama gildir um aðra ráðherra. Strax í dag.
Slúðri slegið upp

Fréttablaðið segir í dag á forsíðu: “Atvinnurekendur svíkja út bæturnar”. Þetta er uppslátturinn. Þar er haft eftir formanni Framsýnar, Aðalsteini Á. Baldurssyni, að fyrirtæki sendi starfsfólk á atvinnuleysisbætur. Láti það svo vinna áfram á lækkuðu kaupi. Þannig hafi reglur um atvinnusköpun verið notaðar til að niðurgreiða launakostnað. Í allri fréttinni rekur hvorki formaðurinn né blaðið neitt einasta dæmi þess, að þetta hafi gerzt. Öll fréttin er samfellt slúður. Hvernig er hægt að segja “atvinnurekendur svíkja út bæturnar” án þess að nefna dæmi? Er búið að reka alla hæfa blaðamenn?
Við líkjumst Harry prins

Harry prins er enn í fréttum, lærir aldrei neitt. Notaði kynþáttaníð um félaga í hernum. Áður frægur fyrir hakakrossaveizlu, slagsmál við myndara og endalaus vandræði. Vandi hans er sami og annarra Windsora, fáheyrð heimska. Við þekkjum hana frá föðurnum, Karli krónprins, sem sendir blöðum bréf með furðutexta. Brezka kóngafjölskyldan býr við innræktaða vangefni, svipaða og Íslendingar. Við erum líka innræktuð, frændur í níu liði hið minnsta. Eins og Harry getum við ekki lært af illri reynslu. Enn styðja 20% þjóðarinnar Sjálfstæðið og 30% Samfylkinguna. Þrátt fyrir atburði síðustu mánaða.
Vinna ekki vinnu sína

Hlutverk fjölmiðla er að segja okkur staðreyndir, ekki bara hvað málsaðilar kalla staðreyndir. Fjölmiðlar eiga til dæmis að segja okkur, hversu margir taka þátt í útifundum. Blaðamenn eru ekkert of góðir til að telja. Slíkt er kennt í skólum þeirra erlendis. Ágætar reikningsaðferðir eru til. Hér fara blaðamenn hins vegar ekki upp af rassi sínum. Þeir hringja í lögguna, sem segir 2000 manns hafa mætt. Og í aðstandanda, sem segir 4000 manns hafa mætt. Notendur fjölmiðlanna eru auðvitað engu nær. Þetta er skýrt dæmi um, að blaðamenn eru hættir að nenna að vinna vinnu sína.
Eins og gull af eiri

Var í brúðkaupi í gær að hætti Siðmenntar. Athafnarstjóri kom í prests stað. Athöfnin var sú langbezta, sem ég hef tekið þátt í af þessu tagi. Brúðhjónin sneru andliti fram, en ekki bakinu, eins og er í kirkjum. Athafnastjórinn fór með mun betra mál en ég hef heyrt prest gera. Auk þess var hann ekki með neinn áróður í leiðinni. Prestar verja hins vegar drjúgum tíma í biblíuna. Í gær snerist öll athöfnin um brúðhjónin og framtíð þeirra. Verulega falleg athöfn, tók lúterskunni fram á öllum sviðum. Áður hafði ég verið í fermingu Siðmenntar. Sú athöfn bar af lúterskum fermingum eins og gull af eiri.
Síðustu áhyggjurnar farnar

Gott er að hafa ekki lengur áhyggjur af Evrópusambandinu. Fiskurinn í sjónum er þegar veðsettur í Þýzkalandi. Án aðkomu sambandsins. Græðgisbankarnir eignuðust sjávarútveginn allan. Bjuggu úr honum svokallaða vindinga, sem þeir seldu á meginlandinu. Með samþykki sjávarútvegsgreifanna, sem ekki stíga í vitið. Bankarnir fóru svo lóðbeint á hausinn. Útlendingar eiga því kvótann eins og hann leggur sig. Hvort sem við göngum í sambandið eða ekki. Því er fallin síðasta röksemdin gegn aðild að sambandinu.
Annað íslenzka lýðveldið

Tillögur Njarðar Njarðvík eru góðar um að leysa fyrsta íslenzka lýðveldið af hólmi með lýðveldi númer tvö. Hann vill leysa þingið upp, skipa neyðarstjórn til tólf-sextán mánaða. Hún geri upp fortíðina og dragi menn til ábyrgðar. Einnig semji hún stjórnarskrá fyrir annað íslenzka lýðveldið, sem yrði borin undir atkvæði árið 2010. Aðrar þjóðir hafa haft fleiri en eitt lýðveldi. Frakkar, höfundar lýðræðis, búa nú við það fimmta. Eini gallinn við tillögur Njarðar er, að einhver þarf að framkvæma þær. Ríkisstjórnin hefur límt sig fast við stólana. Þær ná því ekki fram að ganga nema með byltingu fólksins.
Enginn er í varðhaldi

Ef við byggjum í alvöru lýðræði, væru tugir manna í gæzluvarðhaldi vegna hrunsins, yfirmenn banka og útrásarfyrirtækja. Allir yfirmenn Seðlabankans og Fjármálaeftirlitsins væru brottreknir, þar með taldir deildarstjórar. Ríkisstjórnin væri búin að segja af sér. Þetta gerist ekki hér, af því að hér er ekki lýðræði, heldur skrípamynd af lýðræði. Ríkisstjórnin heyrir ekki neitt og sér ekki neitt. Fjölmiðlarnir eru svo utangátta, að sumir þeirra fá enn innsæi sitt frá forstjórum greiningardeilda sannanlegra glæpafyrirtækja. Allt gamla settið er enn við völd í pólitík, embættum og fjölmiðlun.
Við fáum ekki kosningar

Ríkisstjórnin ætlar að neita okkur um kosningar. Hún ætlar ekki að reka neinn. Allt á að vera eins og áður var. Í bankaráðum, í skilanefndum, við yfirmennsku í bönkum, í Seðlabankanum og Fjármálaeftirlitinu. Alls staðar eru sömu skúrkarnir, sumir hafa skipt um stóla. Ríkisstjórnin hefur að okkur forspurðum lagt 450 milljarða króna á herðar barna okkar og barnabarna. Skandalar eru upplýstir daglega og oftar. Ríkisstjórnin heyrir ekkert, sér ekkert, segir ekkert. Nema Ingibjörg Sólrún hrokast um einu sinni í viku, heyrnarlaus og sjónlaus. Við því er því miður bara eitt svar. Þið vitið það.
Undirmáls á öllum póstum

Stundum heyri ég hnussað um, að ekki sé kostur á betra fólki til að bjarga efnahagslífinu. Það er kolrangt. Fjöldi manna hefur komið fram opinberlega með miklu betri hugsun og hugmyndir en þær, sem notaðar eru. Einnig er fullyrt, að Geir Haarde og aðrir slíkir séu það skásta, sem völ sé á. Ekki yrði Steingrímur betri. Það er líka kolrangt. Með því að velja þingmenn og ráðherra með hlutkesti úr kjörskrá fengjum við miklu betri þingmenn og ráðherra. Aþeningar gerðu það á gullaldartíma sínum og það gafst betur en frægustu ræðusnillingar. Því miður höfum við undirmálslið á öllum póstum.
Daglegir skandalar

Hneykslin hrannast upp. Skandalar ríkis og kerfis eru fleiri en einn á dag. Ég hef ekki undan að skrifa. Seðlabankinn fór í leyni á hausinn í árslok. Ríkisstjórnin borgaði honum 300 milljarða af fé væntanlegra skattgreiðenda. Tryggi hafði í bankanum afskipti af Baugsmálinu. Hagstæð utanríkisviðskipti styrkja ekki krónuna, því að gjaldeyrir kemur ekki inn. Nýju bankarnir gætu auðveldlega orðið gjaldþrota. Ráðherrar studdu uppkaup bréfa í græðgissjóði Illuga Gunnarssonar þingmanns. 2312 skammbyssur eru skráðar hér á landi. Ég hef áhuga á að blogga um sérhvert þessara atriða, en kemst ekki yfir það.
Svaf á vaktinni

Ríkisstjórnin viðurkennir ekki, að hún svaf á vaktinni. Hún viðurkennir ekki sök sína á IceSave upp á 150 milljarða og gjaldþroti Seðlabankans upp á 300 milljarða. Henni finnst sjálfsagt að veðsetja börn okkar fyrir ríkisskuldum, sem urðu til fyrir hennar mistök. Hún ætlar ekki að bera vangetu sína undir þjóðina. Hún ætlar að sitja sem fastast til loka kjörtímabilsins. Hroki Ingibjargar Sólrúnar hefur náð fullkomnun. Fílabeinsturninn er hljóðheldur. Engin friðsamleg mótmæli geta breytt þessu. Ekkert af þeim fundahöldum, sem eru á laugardögum á Austurvelli. Þau svæfa ríkisstjórnina bara. Því miður.
Eignarhaldsfélög rúlli

Eignarhaldsfélög eiga að fá að fara á hausinn. Þau voru stofnuð til að fara kringum kerfið og eiga engan tilverurétt. Allra sízt eiga bankar að hjálpa slíkum félögum við að halda völdum í fjármálaheiminum. Þeir mega ekki veita þeim nein fríðindi umfram aðra. Allra sízt þau eignarhaldsfélög, sem áður réðu í bönkunum. Það gildir til dæmis um Kjalar og Exista, það er Ólaf Ólafsson og Bakkabræður. Eru grunaðir um að hafa notað bankatengslin til að veðja gegn krónunni og knýja fram gengishrun. Slíkir eiga ekki að sitja við borð bankastjóra og skilanefnda. Ættu raunar að sitja í gæzluvarðhaldi.
Verktakavinur og fínimannsleikur

Óskar Bergsson, verktakavinur borgarinnar, kvartar yfir neikvæðni lífeyrissjóða. Þeir vilja fá 6% vexti, sem Óskar telur of háa, enda eru stýrivextir bara 20%. Segir það hlutverk lífeyrissjóða að framleiða atvinnu. Það er misskilningur. Hlutverk lífeyrissjóða er að gæta lífeyris launþega og ávaxta hann. Nú eru stjórar þeirra með smókingbuxurnar niðri um sig eftir hrunið. Þeir geta varla leitað á vit nýrra ævintýra. Nema auðvitað Gunnar Páll Pálsson, sérfræðingur VR í rugluðum fjárfestingum og ofurlaunum. Óskar, talaðu bara við Gunnar Pál, hann er enn buxnalaus á smóking í fínimannsleik.
Óreiðuskuldir tortímandans

Rétt fyrir hrun bankanna gaf Seðlabanki Davíðs Oddssonar þeim 300 milljarða til að leika sér með. Peninga, sem bankinn átti ekki. Það leiddi til, að hann varð tæknilega gjaldþrota í lok síðasta árs. Ríkisstjórnin bjargaði málunum með því að taka yfir óreiðuskuld Davíðs tortímanda. Og leggja hana á herðar skattborgara næstu áratuga. Þessi yfirtaka óreiðuskulda tortímandans jafngildir tveimur IceSave málum. Hún er stærsta hneyksli valdastéttarinnar til þessa. Samt styður hálf þjóðin glæpaflokka Geirs Haarde og Ingibjargar Sólrúnar. Samkvæmt skoðanakönnun. Tröllheimsk þjóð undir stjórn trölla.
Þeir fátækustu drepast

Sjúklingagjöldin nýju eru markviss aðferð við að draga úr aðsókn að þjónustu fyrir sjúklinga. Þeir, sem minnst mega sín, tíma ekki að mæta og drepast. Þeir eru þá úr sögunni. Hinir fá þjónustu, sem geta borgað með sér. Þetta er auðhyggja, sem leysir velferð af hólmi. Aðferðin er ofsasértrú, sem heitir heilsuhagfræði og kennd er við Háskóla Íslands. Hún stríðir gegn rótgróinni venju á meginlandi Evrópu, kemur frá Bandaríkjunum. Þar er dýrasta og versta sjúkraþjónusta meðal auðríkjanna. Þaðan kemur ofsasértrú nýfrjálshyggjunnar, sem stýrir heilbrigðisráðuneytinu og heilsuhagfræði Háskólans.
Engey blífur

Björn fer. Bjarni kemur. Engey blífur.
Skrípadómur fyrir ofbeldi

Halldór Björnsson, dómstjóri á Austurlandi, telur ofbeldi innan undirstéttar ekki skipta máli. Það sé bara gangur lífsins. Fyrir óvenjulega gróft ofbeldi í Hornafirði dæmdi hann Bjarka Kárason í skilorðsbundið fangelsi og Björgvin Þór Kristjánsson í fimm mánuði. Þetta eru gjafir, en ekki dómar, yfir síbrotamönnum. Íslenzkir héraðsdómarar eru almennt úti að aka, enda væru þeir hátekjumennm á lögfræðistofum, ef svo væri ekki. Hvað eftir annað eru felldir fáránlegir dómar fyrir ofbeldi og nauðganir. Fjölmiðlar stuðla að þessu með því að halda leyndum nöfnum dómstjóra og hinna sakfelldu.
Keyptu rugl af prófessor

Ef þú átt nóga peninga, geturðu alltaf keypt rugl frá Háskóla Íslands. Nú hefur Kaupþing keypt skýrslu frá Viðari Má Matthíassyni lagaprófessor. Hann segir í lagi að gefa eftir fimmtíu milljarða, sem bankinn gaf gráðugustu starfsmönnum bankans. Með stuðningi bankaráðsins. Og kveðju frá fyrirbæri, sem einu sinni hét Verzlunarmannafélag Reykjavíkur. Pantaðar skýrslur af þessu tagi eru ekki pappírsins virði. Enda hefur Kaupþing legið á þessari skýrslu síðan í nóvember. Eftirgjöfin á svo að koma til framkvæmda um næstu mánaðamót. Sofandi ríkisstjórn hefur enn tækifæri til að stöðva svindlið.
Stóra gjaldeyrissvindlið

Bankarnir fengu sjávarútvegsfyrirtæki, lífeyrissjóði og fleiri fávita til að taka þátt í gjaldeyrisskiptasamningum. Um leið reyndu þeir að fella krónuna með Ólafi í Samskipum, Exista og fleirum. Þetta stuðlaði að hruni bankanna. Nú vilja blekktir og blekkjendur hvorir tveggja fá eitthvað fyrir sinn snúð. Heimta fyrirgreiðslur á öðrum sviðum eða sérvalda gengisskráningu fyrir sig. Bankarnir eru að skoða þetta, enda eru þeir enn undir stjórn sömu skúrkanna og settu þá á hausinn. Ríkisstjórnin fattar þetta ekki. Hún kom okkur ekki bara á hausinn með eftirlitsleysi, heldur hindrar hún líka bankalækninguna.
Margfalt gengi í bönkum

Alþjóða gjaldeyrissjóðurinn samþykkir ekki tvöfalt eða margfalt gengi. Mun ekki láta meiri peninga af hendi, ef ríkisstjórnin og bankarnir ætla enn að að mismuna. Sjávarútvegurinn heimtar sérstakt gengi fyrir sig. Og Ólafur Ólafsson í Samskiptum heimtar sérstakt gengi fyrir sig. Bankarnir mega ekki taka mál á neinu slíku. Að þetta skuli yfirleitt vera til umræðu er merki þess, að enn sé bönkunum illa stjórnað. Þeir láta útrásarvíkinga enn vaða yfir sig á skítugum skónum. Enda eru nýir ráðamenn bankanna hinir sömu og komu þeim á hausinn, hafa bara skipt um stóla. Hafa þarf nánari gætur á þeim.
Fjórtánþúsund á dag

Notkunin á www.jonas.is er meiri en sagði ykkur fyrr í vikunni. Samkvæmt mælingu þriggja síðustu mánaða ársins 2008 losuðu daglegar flettingar 14.000 hjá mér, vikulegar losuðu 100.000 og mánaðarlegar losuðu 430.000. Ég hef því meiri lestur á vefnum en DV hefur á pappír, svo dæmi sé nefnt. Annað dæmi: Samanlagt eru tíu ofurbloggarar landsins með sama lestur og Fréttablaðið eða Mogginn á pappír. Það segir mér, að bloggið hefur tekið við af dagblöðum í skoðanamyndun. Uppsveiflan varð um mánaðamótin sept-okt samhliða bankahruni. Þá misstu hefðbundnir fjölmiðlar af lestinni og bloggarar tóku upp slakann.
Bingi er sameiningartáknið

Ég efast um, að Björn Ingi Hrafnsson hafi sparað krónu af launum sínum. Inn á þrjátíu milljónir, sem hann átti í skatta- og tap-skjólinu Caramba. Honum var lánað þetta fé upp á, að skjótur gróði mundi borga höfuðstólinn. Hann var einn af þeim, sem sá glýjur í augum og gróða í skýjum. Nú hefur hann væntanlega tapað því öllu, sem er við hæfi. Var kandídat fjárglæframanna í Framsókn og hjá borginni. Hann reyndi þar að koma mannauði Orkuveitunnar í hendur útrásarvíkinga. Tókst ekki. Hrökklaðist úr pólitík inn á 365 miðla. Varð að sameiningartákni stuðnings við fjárglæfra í pólitík og blaðamennsku.
Andófið verður róttækara

Borgarafundurinn í gær sýndi meiri stuðning við harðar aðgerðir í andófi en ég hafði talið. Mest var klappað fyrir grímufólkinu. Það sýnir mér, að fólki er ekki alls varnað. Það hefur séð, að ríkisstjórnin tekur minna en ekkert mark á svokölluðum friðsamlegum mótmælum. Hefur séð, að ríkisstjórnin ætlar ekki að axla neina minnstu ábyrgð og hyggst ekki fara frá á þessu ári. Þess vegna hallast fólk í auknum mæli að róttækari aðgerðum. Þegar þáttaka í þeim er farin að skipta þúsundum, má ríkisstjórnin fara að gæta sín. Algert heyrnarleysi í fílabeinsturni dugir ekki, þegar húsmæðurnar fara í gang.
Óhæf forusta Obama

Eindreginn stuðningur Bandaríkjanna við hryðjuverkaríkið Ísrael gerir þau óhæf til forustu vestrænna ríkja. Einkum óhæf til forustu í baráttu gegn hryðjuverkum í heiminum. Staða mála var fráleit hjá George W. Bush og verður enn verri hjá Barack Obama. Við eigum yfir höfði okkar átta ára valdaskeið manns í Hvíta húsinu, sem mun tefla öryggi mannkyns í hættu. Öll spenna milli vestrænna þjóða og þjóða íslams hefur lengi átt rót sína í framferði Ísraels. Meðan hryðjuverkaríkið stjórnar heimsveldinu er á illu einu von. Brýnt er, að Evrópa segi skilið við forustu Bandaríkjanna í Nató og víðar.
Manndráp magna vinsældir

Gott er að kunna að greina milli lands, ríkis og þjóðar. Þetta eru misjöfn hugtök, sem margir rugla saman, jafnvel heimsþekktir blaðamenn. Til dæmis er ekki þjóðinni um að kenna, að ríkisstjórnin hefur gert hana gjaldþrota. Ríkisstjórnir valda oft meiri hörmungum en þjóðir mundu gera, ef þær væru sjálfráðar. Undantekning frá þessu er Ísrael. Ég hef komið þangað nokkrum sinnum og sannfærzt um, að þjóðin líkist ríkinu. Hún er óvenjulega ofurfrek, hefnigjörn, langrækin og ofbeldishneigð. Ríkisstjórn Ísraels stundar almenn manndráp á Gaza bara til að magna vinsældir sínar í kosningum næsta mánaðar.
Endurbætt heimasíða

Vegna umferðarstöppu á blogginu mínu hefur það verið fært á hraðgengari og öflugri netþjón. Jafnframt hefur því verið örlítið breytt. Einkum er leitin betri en hún var, leitar nú eftir orðhlutum í rúmlega tíu þúsund greinum allt frá 1973. Hún leitar eftir tímabilum og raðar yngstu eða elztu greinum fremst. Aðgengilegra er að finna sérefni á borð við veitingarýni, erlendar ferðalýsingar, efni um fjölmiðlun og um hesta. Reiðleiðabankinn er inni og vonandi fer síðar inn aftur hrossaræktarbankinn, sem datt út fyrir tveimur árum. Það verður þá umfangsmesti hluti bankans og sá dýrasti í rekstri.
Veldu úr 560 bloggurum

Til að fá eitthvað af viti úr bloggi, þarftu að velja og hafna. Bezt er að halla sér bara að þeim, sem skrifa undir fullu nafni. Það er lítill hluti bloggara og eru nánast þeir einu, sem blogga skynsamlega. Á blogg.gattin.is geturðu fundið um 560 nafngreinda bloggara íslenzka. Þar sem um 200 þeirra blogga daglega, er þetta of langur listi. Farðu heldur í nafnalistann þar og hakaðu við þá, sem þú vilt lesa. Þannig hef ég valið 63 nafngreinda bloggara og get þannig lesið á einum stað allt blogg, sem ég tel máli skipta. Svo fer ég í lista nýrra bloggara, les þá og haka við, ef þeir virðast eiga erindi.
Kalkúnn og skata

Þekki sem betur fer engan, sem vildi bjóða mér í skötuveizlu. Því hef ég engra harma að hefna frá 2008. Fjöldi manns hefur árlega þjáðst af lykt af kæstri skötu. Ég slapp líka við að éta kalkún 2008. Þeim, sem ekki þekkja hann, bendi ég á, að hann bragðast eins og pappírsgrautur, sem notaður var fyrr á öldum við innréttingar í leikhúsum. Þrátt fyrir skötuna hefur þjóðin haft tíma til að venja sig við þennan bragðminnsta mat í heimi. Rétt eins og Íslendingum beri skylda til þakkargjörðar, þótt illa liðnir og trúvilltir nautna-hatarar og kalvínistar kæmust heilu og höldnu 1620 til Massachusetts.
Sex og dey síðan

Nú erum við hætt að ferðast til útlanda. Það er í boði Geirs Haarde og Ingibjargar Sólrúnar. Því er rétt að nefna nokkur erlend furðuverk, sem þið misstuð af á ferðafylleríi ykkar. Fyrst ber að nefna grímuballið í Feneyjum 14.-22. febrúar, upprunalega grímuballið. Næst á listanum er grátmúrinn í Jersúsalem. Það þriðja er kvikmyndahátíðin í Cannes 13.-24. maí. Fjórða eru píramídarnir í Giza við Cairo. Fimmta undur veraldar er grafhýsið Taj Mahal í nágrenni Nýju Delhi. Sjötta undrið er óperuballið í Vínarborg 19. febrúar. Ef þú átt afgangs evrur eftir útrásina skaltu sjá þetta og deyja síðan.
Manndráps-brokkararnir

Níu ár eru síðan nýtt dómkerfi kynbótahrossa var tekið upp. Það var gert með samkomulagi hrossabænda og Ágústs Sigurðssonar ráðunautar, sem nú er rektor á Hvanneyri. Þetta kerfi var til mikilla bóta, en er nú orðið barn síns tíma. Það tekur ekki nógu hart á höstum hrossum. Manndrápsbrokkarar fá of háa einkunn. Við eigum bara að rækta mjúk hross, sem unun er að sitja. Dómkerfið tekur heldur ekki nógu hart á skeiðleysu. Skeið á hægri ferð eða milliferð er grunngangur íslenzka hestsins frá öndverðu. Í dómkerfið vantar líka valhopp, sem er hinn grunngangurinn. Kynbótadómar eru nú á villigötum.
Hvítflibbaglæpir teljist ekki

Sjálfstæðið og Samfylkingin hafa forgangsröðina á hreinu. Flokkarnir efla sérsveit löggunnar af ótta við að missa völdin. Þeir draga hins vegar saman efnahagsbrotadeild löggunnar af vilja til að slá striki yfir fjárhagsleg lögbrot hvítskyrtunga. Þeir vilja til dæmis hindra, að augljós lögbrot í græðgisbönkunum leiði til vitrænna lögreglurannsókna. Því telja Sjálfstæðið og Samfylkingin heppilegt að hafa svipað gæfuleysi í könnun efnahagsbrota og verið hefur undanfarin ár. Takmarkið er, að hvítflibbaglæpir teljist ekki. Forgangsröðin er skýr.
Heimsmet Egils Helgasonar

Tíu þúsund innlit á dag væru heimsmet mitt, miðað við fólksfjölda, ef Egill Helgason væri ekki enn hærri. Samkvæmt blogg.gattin.is er hann efstur íslenzkra bloggarra árið 2008 með 5,66% af veltunni. Ég er í öðru sæti með 4,98% veltunnar og Ármann Jakobsson er þriðji með 3,06%. Þetta geta víst talizt ofurbloggarar landsins, þótt þrír framsóknarmenn hafi fyrst fundið upp það hugtak til að tala hver um annan. Björn Bjarnason er númer 36 með 0,60% veltunnar og Össur Skarphéðinsson númer 91 með 0,25% veltunnar. Listi yfir hundrað hæstu bloggarana 2008 birtist á

blogg.gattin.is í gær.
Flugslys hagfræðinganna

Hér hefur orðið hræðilegt flugslys hugsaði ég, þegar ég fletti Mogganum í morgun. Ótal litlar myndir. Svo sá ég, að þetta voru allt hagfræðingar. Flugslys hagfræðinga. Þrjátíuogtveir slíkir sammála um eitt mál. Hlýtur að vera heimsins mesta samstaða. Þar eru meðal annarra heimsfrægir spámenn og friðflytjendur á borð við forstjóra greiningardeilda bankanna. Allir eru sammála um að vara við einhliða upptöku evru. Mál, sem mér þótti dálítið spennandi í haust, en var búinn að gleyma. Nú er ég aftur kominn með áhuga á einhliða evru. Þökk sé sameiginlegu flugslysi þrjátíuogtveggja hagfræðinga.
Skammært góðæri Davíðs

Stefán Ólafsson prófessor fer með rétt mál, sem kemur heim og saman við mína reynslu. Góðæri á Íslandi var fyrst og fremst áratugina tvo 1960-1980. Það var góðæri til langs tíma. Ég sjálfur hafði það eins gott 1980 og ég hef nokkru sinni síðar haft. Góðærið 2003-2008 var hins vegar skammlíft. Það byggist ekki á efnum, heldur á gríðarlegri skuldasöfnun erlendis, sem nú hrekkur til baka. Góðæri Davíðs reyndist hjómið eitt. Það byggðist á óheftri nýfrjálshyggju, ofsatrú, sem á sér ekki stuðning í hagfræði. Góðæri Davíðs hefur gert þjóðina nánast gjaldþrota og niðurlægt hana erlendis.
Mótdrægur leyniþáttur

Ríkisstjórnin hefur staðfest, að engar líkur séu á, að málaferli vinnist í Bretlandi gegn hryðjuverkalögunum. Stingur í stúf við fyrstu yfirlýsingar hennar. Það bendir til, að hún hafi þá þegar og æ síðan logið að okkur um málsefni. Haldið er leyndu einhverju eða einhverjum atriðum, sem eru henni mótdræg. Hugsanlega er það atriðið, sem Davíð Oddsson hefur dylgjað um, en neitar þjóðinni um að vita. Það er eins og annað í hruni þessarar aumustu ríkisstjórnar allra tíma. Hún á erfitt með að segja satt, lygin stendur upp úr henni í rokum eins og gubb. Allt er það í óheftu boði Samfylkingarinnar.
Kennitölusvindl í bankaskjóli

Vélasalan R. Sigmundsson segist hafa “nýja sýn og nýjar hugmyndir”. Felast í að skipta um kennitölu og kasta starfsfólki símleiðis í Ábyrgðarsjóð launa. Einhver banki hefur aðstoðað við kennitölusvindlið og yfirfærslu kostnaðar yfir á ríkið. Ef bann við slíku er ekki enn í leiðbeiningum bankanna, þarf það að bætast við. Ríkið á bankana og getur ekki sætt sig við svona sora í rekstri þeirra. Setja þarf blátt bann við, að braskarar skipti um kennitölu á rekstri og fleygi ábyrgð sinni í fang ríkisins. Sá pilsfaldakapítalismi er útdauður, þótt Vélasalan R. Sigmundsson haldi annað. Rekið bankastjórann.